kalixlouiis/myanmar-wikipedia-corpus huggingface dataset:
သူမကို ယောက်ျားကြီး ရှစ်ဦးက အဓမ္မဝိုင်းကျင့်စဉ်က အသက် ၁၅ နှစ်အရွယ်သာရှိသေးသည်။
အရွယ်နှင့်မမျှ အဓမ္မဒဏ်ကို ခံလိုက်ရသော်လည်း သူ့လိုဘဝမျိုးရောက်သူများအတွက် ပြန်လည်ထူထောင်ရန် ခိုကိုးစရာနေရာများ ဖန်တီးပေးသည်။
ဆင်းရဲခြင်းဒဏ်နှင့် အခြား အကြောင်းအမျိုးမျိုးကြောင့် လူကုန်ကူးခြင်းခံနေရသည့် အိန္ဒိယရှိ အမျိုးသမီးများဘဝကို လိုက်လံကယ်တင်ပေးခြင်းပြုနေသည့် ရှားပါးသော အိန္ဒိယအမျိုးသမီးတစ်ဦးဖြစ်သည်။
ဆူနီသာ ခရစ်ရှနန်းကို ၁၉၇၂ ခုနှစ်တွင် ဘန်ဂါလိုတွင် မွေးဖွားခဲ့သည်။
အသက် ၁၅ နှစ်သမီးအရွယ်တွင် ယောက်ျားရှစ်ဦး၏ အဓမ္မကျင့်ခြင်းကို ခံရပြီးနောက် ကူကယ်ရာမဲ့နေသော အမျိုးသမီးများဘဝကို ကယ်တင်ရန် စိတ်ဓာတ်ခွန်အားဖြစ်လာခဲ့ သည်။
B.Sc.ဘွဲ့ကို (Environment Science) ဘာသာရပ်ဖြင့်ရအောင်ယူခဲ့သည်။
Ph.D ဘွဲ့ကိုလည်း (Social Work) ဖြင့်ရခဲ့သောကြောင့် ဒေါက်တာဆူနီသာ ခရစ်ရှနန်းဟူ၍လည်း လူသိများသည်။
နောက်ပိုင်းတွင် လူမှုရေးလှုပ်ရှားမှုများ၌ ဘဝကိုနှစ်မြှုပ်ထားပြီး Prajwala ဆိုသည့် လူမှုရေးအဖွဲ့အစည်းတစ်ခုကို ထူထောင်ထားသည်။
သူ့မထူထောင်ထားသည့်အဖွဲ့သည် လူကုန်ကူးခြင်းမှ ကယ်တင်ခြင်းခံလာရသူများနှင့် အခြေအနေမဲ့ အမျိုးသမီးလေးများ၏ ခိုကိုးစရာနေရာဖြစ်လာသည်။
Prajwala အဖွဲ့သည် ဟိုက်ဒရာဘတ်မြို့တွင် HIV/ AIDS ဝေဒနာခံစားနေရသည့် ကလေးငယ်ပေါင်း ၅၀၀၀ ကျော်ကို ပညာသင်ကြားရေးအတွက် အကူအညီပေးနေသည့် နေရာဌာနကြီးလည်းဖြစ်သည်။
ထို့ပြင် “ဒုတိယမျိုးဆက်” ဟု အမည် ပေးထားသည့် စီမံချက်ဖြင့် ပြည့်တန်ဆာဘဝရောက်နေကြသည့် မိခင်များထံမှ ကလေးထောင်ပေါင်းများစွာကို ပြန်လည်ထူထောင်ရေး စခန်း ၁၇ ခုဖွင့်ပြီး ကယ်တင်ပေးနေသည်။
သူမလှုပ်ရှားမှုအားလုံးသည် အစိုးရမဟုတ်သည့် အဖွဲ့အစည်း NGO အနေဖြင့်သာ လှုပ်ရှားနေခြင်းဖြစ်သည်။
ကလေးများကို ပညာသင်ပေးပြီး အလုပ်အကိုင်အခွင့်အလမ်းများဖန်တီးပေးလိုက် ခြင်းသည် သူတို့မိခင်များကို မကောင်းမှုဖြင့် အသက်မွေးဝမ်းကြောင်း ပြုနေခြင်းကလည်း ကယ်တင်နိုင်လိမ့်မည်ဟု ယုံကြည်ပြီး ဗျူဟာမြောက်လုပ်ဆောင်နေခြင်းဖြစ်သည်။
ခရစ်ရှနန်းတွင် လက်သမား၊ ဂဟေဆော်၊ ပုံနှိပ်၊ ပန်းရန်၊ အိမ်တွင်းမှု လုပ်ငန်းများကို သင်ကြားပေးနိုင်သည့် ဝန်ထမ်းပေါင်းများစွာကို ခေါ်ထားပြီး ကလေးများကို အသက်မွေးဝမ်းကျောင်း ပညာရပ်များ သင်ကြားပေးနေသည်။
သူမသည် ရာဂျေးရှ် တာ့ရှ်ရီဗာဆိုသည့် ရုပ်ရှင်ဒါရိုက်တာ၊ ဇာတ်ညွှန်းရေးဆရာတစ်ဦးနှင့် လက်ထပ်ခဲ့သည်။
ခင်ပွန်းသည်နှင့် အတူ "Touchdriver-Ente" ဆိုသည့်ရုပ်ရှင်ဇာတ်ကားကို ရိုက်ကူးထုတ်လုပ်ခဲ့သည်။
ထိုဇာတ်ကားသည် လိင်ကျွန်ဘဝ ရောက်နေကြရသည့် အိန္ဒိယအမျိုးသမီးတို့ဘဝကို ဖော်ကျူးထားသည့်ရုပ်ရှင်ဖြစ်သည်။
အိန္ဒိယနိုင်ငံ နေရာအနှံ့အပြားတွင် လိင်ကျေးကျွန်အဖြစ် လုပ်ဆောင်နေရသော အမျိုးသမီးပေါင်း သုံးသန်းခန့်ရှိသည်။
အများစုမှာ အရွယ်မရောက်သေးသည့် ကလေးသူငယ်များ ဖြစ်နေသည်။
သူတို့ရိုက်ကူးသည့် ရုပ်ရှင်ဇာတ်ကားသည် စီးပွားရေးအရ မအောင်မြင်ခဲ့ပေ။
သို့သော် ဝေဖန်ဆွေးနွေးစရာ လှုပ်ခတ်သွားခဲ့ သည်။
ကူရာကယ်ရာမဲ့နေသည့် အမျိုးသမီးများနှင့် ကလေးများဘဝကို မီးမောင်းထိုးပြနိုင်သည်။
သူတို့က ကယ်တင်ရှင် သူရဲကောင်းများဖြင့် ရုပ်ရှင်ကို အများအကြိုက်လိုက်ပြီး မရိုက်နိုင်သောကြောင့် မအောင်မြင်ခဲ့ခြင်းဖြစ်သည်ဟု ခရစ်ရှနန်းက ဆိုသည်။
၂၀၁၂ ခုနှစ် ဒီဇင်ဘာလက နယူးဒေလီတွင် ဆေးကျောင်းသူလေးတစ်ယောက်ကို ယောက်ျားလေးဦးက အဓမ္မဝိုင်းကျင့်ပြီး အသက်ပါဆုံးရှုံးစေခဲ့သော ဖြစ်ရပ်တစ်ခု ဖြစ်ပွားခဲ့သည်။
ထိုဖြစ်ရပ်ကြောင့် အိန္ဒိယတစ်နိုင်ငံလုံးတွင် ဆန္ဒပြပွဲများ ဖြစ်ပွားခဲ့သည်။
“ဘယ်လောက်ရှက်စရာကောင်းသလဲ။
ပြီးခဲ့တဲ့နှစ် ဒီဇင်ဘာက တစ်နိုင်ငံလုံး ဆန္ဒပြပွဲတွေ ကျင်းပခဲ့ရတဲ့အထိ ဖြစ်သွားခဲ့ရ တယ်။
ဒီနှစ်ထဲမှာလည်း အသက်လေးနှစ်သမီးလေးကို အဓမ္မကျင့်တာနဲ့ ကြုံခဲ့ရသေးတယ်။
ကျွန်မ အဲဒီကလေး အသက် ပြန်ရှင်ဖို့ ကြိုးပမ်းပေးခဲ့တယ်” ဟု ယခုအခါ အသက် ၄၁ နှစ်အရွယ်ရှိနေပြီဖြစ်သော ခရစ်ရှနန်းကပြောသည်။
အိန္ဒိယနိုင်ငံတွင် ၂၂ မိနစ်လျှင် မုဒိမ်းမှုတစ်မှုနှုန်း ဖြစ်ပွားနေသည်။
၂၀၁၁ ခုနှစ်တွင် မုဒိမ်းမှုဖြစ်ပွားသမျှ ၁၇ ရာခိုင်နှုန်း လောက်ကိုသာ ရုံးတင်နိုင်သည်။
ရုံးတင်သမျှ အမှုများ၏ ၂၅ ရာခိုင်နှုန်းခန့်ကိုသာ အပြစ်ပေးနိုင်သည်။
အိန္ဒိယအမျိုးသားရာဇဝတ်မှုမှတ်တမ်းအဖွဲ့ (NCRB) ၏ထုတ်ပြန်ချက်အရ ယမန်နှစ်အထိ အမျိုးသမီးများကို ကျူးလွန်ခဲ့ သော အဓမ္မမှုပေါင်း ၂၄၄,၂၇၀ မှုရှိကြောင်း သိရသည်။
၂၀၁၁ ခုနှစ်တွင် ၂၂၈,၆၅၀ မှုရှိသည်ဆိုသဖြင့် ဖြစ်ပွားမှုနှုန်းမှ လျှော့ကျသွားခြင်း မရှိသေးကြောင်း သိသာသည်။
အမျိုးသမီးများကို အတင်းအကျပ် ပြည့်တန်ဆာလုပ်ခိုင်းခြင်း၊ လိင်ကျေးကျွန်ဘဝရောက်စေရန် အဓမ္မဇာတ်သွင်းခြင်း၊ အိမ်ထောင်သည်ဘဝ အဓမ္မကျင့်ခြင်း၊ အကြမ်းဖက်အဓမ္မကျင့်ခြင်းများသည် အထင်ရှားဆုံး ကျူးလွန်နေကြသည့် ပြစ်မှုများ ဖြစ်ကြသည်။
“ယောက်ျားတွေကို မြင့်မြတ်တယ်ဆိုပြီး ကိုးကွယ်ရမလိုဖြစ်နေတဲ့ လူ့ဘောင်အသိုင်းအဝိုင်းမှာ အမျိုးသမီးတွေဟာ အနှိမ်ခံ တွေဘဝနဲ့ နေကြရတယ်။
အမျိုးသမီးဆိုတာ အမျိုးသားတွေအတွက် စိတ်ကျေနပ်အောင် ဖျော်ဖြေပေးရတဲ့ ရုပ်ဝတ္ထုပစ္စည်း တစ်ခုလိုဖြစ်နေတယ်။
အဲဒီမြင့်မြတ်တယ်လို့ သတ်မှတ်ချက်တွေက ပြဿနာကို စတင်စေခဲ့တာပဲ။
လူတွေက အဲဒီလို ရက်စက်ယုတ်မာတာတွေ ဘာကြောင့်ဖြစ်လာရတယ်ဆိုတာကို ဆန်းစစ်ဖို့ထက်၊ မုဒိမ်းမှုတစ်ခုဖြစ်လိုက်ပြီ ဆိုရင်၊ ဘယ်ကောင်လဲ၊ အဲဒီကောင် ဘာလုပ်သလဲဆိုတာလောက်ပဲ ဖော်ထုတ်ဖို့ ကြိုးပမ်းနေကြတယ်” ဟု ခရစ်ရှနန်းက ရှင်းပြသည်။
သူမအနေဖြင့် အသက် ၁၆ နှစ်သမီးလောက်ကတည်းက မခံချင်စိတ်များဖြင့် ကြိုးစားရုန်းကန်ကာ ဘဝကိုရပ်တည်ခဲ့သည်။
၁၉၉၅ ခုနှစ်တွင် ဘန်ဂါလိုး၌ မယ်စကြဝဠာပြိုင်ပွဲကို ကန့်ကွက်သဖြင့် အဖမ်းခံရသည်။
ထောင်ဒဏ် နှစ်လအချခံခဲ့ရသည်။
ထောင်ကလွတ်သောအခါ ဘန်ဂါလိုးတွင် မနေတော့ဘဲ ဟိုင်ဒရာဘတ်သို့ပြောင်းလာခဲ့သည်။
၁၉၉၆ ခုနှစ်တွင် ဟိုင်ဒရာဘတ်ရှိ မီးအိမ်နီရပ်ကွက်ဟု လူသိများသည့် ပြည့်တန်ဆာရပ်ကွက်တစ်ခုဖြစ်သော မာဘွတ် ကီ မီဟန်ဒီရပ်ကွက် ပြောင်းရွှေ့ခြင်းခံခဲ့ရသည်။
ထိုရပ်ကွက်များတွင် နေထိုင်သည့် ပြည့်တန်ဆာအလုပ်ဖြင့် အသက်မွေးသူများ အချို့လည်း ဖမ်းဆီးခံရပြီး၊ အချို့လည်း အိုးမဲ့အိမ်မဲ့တွေဖြစ်ကုန်သည်။
ထိုအချိန်တွင် ခရစ်ယန်ဘုန်းတော်ကြီး ဂျိုဆေ ဗက်တီကာတီလ်၏ အကူအညီဖြင့် ခရစ်ရှနန်းသည် ပြန်လည်ပြုပြင်ရေး ကျောင်းလေးတစ်ကျောင်း ဖွင့်လှစ်နိုင်ခဲ့သည်။
ပြည့်တန်ဆာလုပ်ငန်းလုပ်ကိုင်သူများက မွေးဖွားလာသော သားသမီးများ အတွက် ပညာရေးနှင့် နေထိုင်ရေးတို့ကို သူမက အကူအညီပေးကာ လူကုန်ကူးမှုမခံရရေး၊ သူတို့မိခင်များကဲ့သို့ ဘဝမပျက်ရေး အတွက် ဝိုင်းဝန်းကူညီပေးခဲ့ခြင်းဖြစ်သည်။
သူတို့က မိခင်များ၏ သောကကို ကူညီဖြေရှင်းပေးခဲ့သဖြင့် အစပိုင်းတွင် နားမလည်ခဲ့သော်လည်း နောက်ပိုင်းတွင် သူမကို အားကိုးမှုများပြုလာကြသည်။
ယင်းသည် Prajwala ဆိုသည့်ဂေဟာပေါ်ပေါက်လာစေမည့် အခြေခံအကြောင်းတရားဖြစ်သည်။
ယနေ့ Prajwala သည် အန်ဒရာ ပရာဒက်ရှ်၌ ဌာနခွဲပေါင်း ၁၇ ခုကိုဖွင့်လှစ်နိုင်သည်အထိ ကြီးကျယ်လာခဲ့သည်။
အထူး သဖြင့် ပြည့်တန်ဆာအဖြစ် အသက်မွေးနေရသူများ၏ သားသမီးများပညာရေးအတွက် ထိုဌာနများက တာဝန်ယူပေးနေသည်။
သူမ၏ ဒုတိယမျိုးဆက်ကယ်တင်စောင့်ရှောက်ရေးအစီအစဉ်ကြောင့် ကလေးပေါင်း ၅၀၀၀ ကျော်ကို ပညာတတ်တွေဖြစ်စေရန် လုပ်ဆောင် လုပ်ဆောင်ပေးနိုင်ခဲ့သည်။
အိန္ဒိယနိုင်ငံတွင်ဖြစ်ပွားခဲ့သည့် အမျိုးသမီးများ အကြမ်းဖက်ခြင်းခံရမှုပေါင်း ၂၅၀၀ ကျော်ကို သတင်းအချက်အလက်များ ရှာပေးခြင်း၊ သက်သေခံများဖော်ထုတ်ပေးခြင်း၊ ရဲတို့၏ ကြားဝင်စွက်ဖက်ကာ အမှုကိုချေဖျက်သည့်ဘေးမှ အကာအကွယ် ပေးခြင်းတို့ကိုလည်း ဆောင်ရွက်ပေးခဲ့သည်။
ယခုအခါ Prajwala တွင် အိန္ဒိယနိုင်ငံအတွင်း ဝန်ထမ်း ၈၀ ရှိပြီး၊ နိုင်ငံခြား တွင် တာဝန်ထမ်းဆောင်ပေးနေသူ ၂၅ ဦးရှိသည်။
လူမှုရေးအဖွဲ့အစည်းများအနေဖြင့် ထူထောင်သည့် အခြားအဖွဲ့အစည်းများနှင့် မတူသည့်အချက်မှာ Prajwala သည် ပရောဂျက်လုပ်ငန်းတစ်ခုမဟုတ်ပေ။
သို့ဖြစ်ရာ အမျိုးသမီးများနှင့် ကလေးသူငယ်များကို အကြမ်းဖက်မှုများ ကင်းစင်သည့် နေ့ရောက်မှသာ မိမိထူထောင်ထားသော အဖွဲ့အစည်းကို ရပ်ဆိုင်းမည်ဟု ခရစ်ရှနန်းကဆိုသည်။
ယခုအခါ ပြန်လည်ထူထောင်ရေးအစီအစဉ်ဖြင့် ကယ်တင်ပေးပြီး ဘဝသစ်ကို စတင်စေခဲ့သော အမျိုးသမီးပေါင်း ၁၅၀၀ ခန့်ရှိပြီဖြစ်သည်။
သူတို့က ပြည့်တန်ဆာဘဝ ကျရောက်ရတော့မည့် အမျိုးသမီးများကို ကယ်တင်ပြီး ငွေကြေးပုံမှန်ရသည့် သမာအာဇီဝကျကျ လုပ်ကိုင်စားသောက်နိုင်သော လုပ်ငန်းခွင်များအတွင်း သွင်းပေးနိုင်ခဲ့သည်။
ခရစ်ရှနန်းကို အထောက်အကူအများဆုံးပေးခဲ့သူမှာ သူမ၏ခင်ပွန်း ရာဂျေ့ရှ်ဖြစ်သည်။
နိုင်ငံတကာကို လှုပ်ခတ်စေခဲ့သော In the Name of Buddha ဇာတ်ကားကို ရိုက်ကူးခဲ့သည့် ဒါရိုက်တာလည်းဖြစ်သည်။
သူက Prajwala နှင့်ပတ်သက်သော ဇာတ်လမ်းတိုရုပ်ရှင်ကားလေးများကို ရိုက်ကူးပေးသည်။
သူရိုက်ကူးခဲ့သော Anamika (အမည်မသိ) ဆိုသည့် ရုပ်ရှင် ဇာတ်ကားကို အန်ဒရာပရာဒက်ရှ် ရဲကျောင်းနှင့် နိုင်ငံတော်ရဲတပ်ဖွဲ့သင်တန်းများတွင် သင်ရိုးညွှန်းတမ်းတစ်ခုအနေဖြင့် ပြဋ္ဌာန်းရန် သတ်မှတ်ထားသည်။
[၁၉၆၄ ခုနှစ်၊ ပြည်ထောင်စုမြန်မာနိုင်ငံ တော်လှန်ရေးကောင်စီ ဥပဒေအမှတ် ၄။
] နိဒါန်း။
ပြည်ထောင်စုမြန်မာနိုင်ငံ တော်လှန်ရေးကောင်စီသည်၊ မြန်မာ့ဆိုရှယ်လစ်လမ်းစဉ်အရ မြန်မာ့ဆိုရှယ် လစ်လမ်းစဉ်ပါတီကို တည်ဆောက်ကာ ပြည်ထောင်စုမြန်မာနိုင်ငံတွင် ဆိုရှယ်လစ်စီးပွားရေး၊ အုပ်ချုပ်ရေး၊ လူမှုရေးစနစ်များကို ထူထောင်ရန်ကြိုးပမ်းလျက်ရှိသည်။
ပြည်ထောင်စုမြန်မာနိုင်ငံ၏ ပစ္စက္ခအခြေအနေအရပ်ရပ်က ဆိုရှယ်လစ်စနစ်မှအပ အခြားစနစ်ကို တည်ဆောက်ရန်မဖြစ်နိုင်ဟု ပြရုံမက၊ ယင်းစနစ်သည်သာလျှင် တောင်သူလယ်သမားများ၊ အလုပ်သမား များ၊ တိုင်းပြည်အတွက် အလုပ်လုပ်သော အတတ်ပညာသည်များနှင့် အသိပညာရှင်များ အစရှိသည်တို့ ပါဝင်သည့် လုပ်သားပြည်သူတရပ်လုံးအတွက် အကျိုးဖြစ်ထွန်းစေနိုင်သည်ဟု သမိုင်းကလည်း သက်သေပြခဲ့သည်။
ယင်းသို့ဆိုရှယ်လစ်စနစ်ကို တည်ဆောက်ရာတွင် တောင်သူလယ်သမားများ၊ အလုပ်သမားများ၊ တိုင်းပြည်အတွက် အလုပ်လုပ်သော အတတ်ပညာသည်များနှင့် အသိပညာရှင်များအစရှိသည်တို့ပါဝင်သည့် လုပ်သားပြည်သူတရပ်လုံး စည်းလုံးညီညွတ်စွာ လုပ်ကိုင်မှအချိန်တိုတိုနှင့် အကောင်းဆုံးသော အောင်မြင်မှု ကို ရရှိနိုင်မည်။
နောက်ကြောင်းနှင့်ပစ္စက္ခအခြေအနေကိုကြည့်ပါက နိုင်ငံရေးပါတီဦးရေနှင့်အမျှ တောင်သူလယ် သမား၊ အလုပ်သမား၊ အဖွဲ့အစည်းများ အစိတ်စိတ်အမြွှာမြွှာကွဲ၍ ပေါ်ပေါက်ကာ၊ တောင်သူလယ်သမား၊ အလုပ်သမားတို့သည်အချင်းချင်းညီညွတ်မှုမရကြဘဲ စိတ်ဝမ်းကွဲကြသဖြင့်၊ ပြည်ထောင်စု၏အကျိုး၊ မိမိတို့၏အကျိုးကို ထိရောက်စွာ မဆောင်ရွက်နိုင်ရုံသာမက၊ မိမိတို့၏အတွင်း ပဋိပက္ခများကြောင့်ငွေရှင်၊ ကြေးရှင်၊ မြေရှင်များ၏ လုပ်ခုပ်အတွင်းထင်သလို ခြယ်လှယ်ခံရသည့်ဘဝသို့ ရောက်ခဲ့ကြရသည်။
ထို့ပြင်နိုင်ငံရေးအဖွဲ့အစည်းမဟုတ်သော်လည်း အချို့သော အခြားအဖွဲ့အစည်းများသည်လည်း၊ ပြည်ထောင်စုမြန်မာနိုင်ငံ၏ အကျိုးကိုသော်လည်းကောင်း၊ စည်လုံးညီညွတ်ရေးကိုသော်လည်းကောင်း၊ ထိပါးအောင်လုပ်ကိုင်နေ သည်ကို တွေ့မြင်နေရပေသည်။
ထို့ကြောင့်ပြည်ထောင်စုမြန်မာနိုင်ငံ တော်လှန်ရေးကောင်စီ ဥက္ကဋ္ဌသည် အောက်ပါဥပဒေကို ပြဋ္ဌာန်းလိုက်သည်။
အခန်း ၁။
(၁) ဤဥပဒေကို ၁၉၆၄ ခုနှစ်၊ အမျိုးသားစည်းလုံးညီညွတ်ရေးကို ကာကွယ်သည့်ဥပဒေဟု ခေါ်တွင်စေရမည်။
(၂) ဤဥပဒေသည် ပြည်ထောင်စုမြန်မာနိုင်ငံတဝှမ်းလုံးတွင် ချက်ချင်းအာဏာတည်ရမည်။
(၁) ဤဥပဒေပါ စကားရပ်များသည် အောက်ပါအတိုင်း အဓိပ္ပာယ်သက်ရောက်စေရမည်။
(က) "အဖွဲ့အစည်း" ဆိုသည်မှာ၊ အမည်သီးခြားရှိသည်ဖြစ်စေ၊ မရှိသည်ဖြစ်စေ၊ ရည်ရွယ်ချက် တခုခု အတွက်၊ သို့တည်းမဟုတ် လုပ်ငန်းစဉ်တခုခုအတွက်၊ လူအများစု စုပေါင်းဖွဲ့စည်းထားသော အသင်း၊ အစည်း အရုံး၊ ပါတီ၊ ကလပ်၊ ကော်မတီ၊ အသင်းစု၊ အဖွဲ့ချုပ်နှင့် အလားတူအဖွဲ့အစည်းကို ဆိုလိုသည်။
(ခ) "နိုင်ငံရေးအဖွဲ့အစည်း" ဆိုသည်မှာ၊ နိုင်ငံရေးအယူဝါဒတခုခုပေါ်တွင်အခြေခံ၍၊ လမ်းစဉ် တရပ်ချမှတ်ကာ၊ လမ်းစဉ်ကိုအကောင်အထည်ဖော်ရေးအတွက် နိုင်ငံအာဏာကိုသော်လည်းကောင်း၊ ဒေသန္တရအာဏာ ကိုသော်လည်းကောင်း၊ ရယူရန်ရှေးရှုဆောင်ရွက်သော အဖွဲ့အစည်း၊ သို့မဟုတ် နိုင်ငံရေးအဖွဲ့အစည်းတရပ်ရပ်၏ လမ်းစဉ်ကိုအထောက်အကူပြုစေရန်အတွက် ရှေးရှုဆောင်ရွက်သော အဖွဲ့အစည်းကိုဆိုလိုသည်။
(ဂ) "အခြားအဖွဲ့အစည်း" ဆိုသည်မှာ၊ နိုင်ငံရေးအဖွဲ့အစည်းမှအပ ဖြစ်သောအဖွဲ့အစည်းတရပ် ရပ်ကိုဆိုလိုသည်။
သို့ရာတွင် ၎င်းစကားရပ်တွင်၊ ဘာသာသာသနာရေး သက်သက်ကိုသာ ကျင့်သုံး ဆောင်ရွက် သောအဖွဲ့အစည်းမပါဝင်စေရ။
(ဃ) "ပစ္စည်း" ဆိုသည်တွင် မြေ၊ အိမ်ရာအဆောက်အဦ။
စက်ရုံ၊ အလုပ်ရုံ၊ ယာဉ်၊ ကိရိယာ တန်ဆာပလာနှင့် အခြားပစ္စည်းများပါဝင်သည်။
(၂) ဤဥပေဒေပါစကားရပ်၏ အဓိပ္ပာယ်ကောက်ယူချက်နှင့် စပ်လျဉ်း၍၊ ဤကိစ္စအလို့ငှာ အစိုးရ ကခန့်ထားသည့်အဖွဲ့၏ ဆုံးဖြတ်ချက်သည် အပြီးအပြတ် အတည်ဖြစ်စေရမည်။
အခန်း ၂။
အမျိုးသားစည်းလုံးညီညွတ်ရေးကို ကာကွယ်ခြင်း။
(၁) ပြည်ထောင်စု မြန်မာနိုင်ငံအတွင်းရှိ နိုင်ငံရေးအဖွဲ့အစည်းများကို ဤဥပေဒေအာဏာတည် သည့်အချိန်ကစ၍ ဖျက်သိမ်းလိုက်သည်။
၎င်းတို့၏အဆောင်အယောင်များသည်လည်း ပျက်ပြယ်ပြီး ဖြစ်ရမည်။
(၂) အထက် ပုဒ်မခွဲ (၁) အရ၊ ဖျက်သိမ်းပြီးဖြစ်သော နိုင်ငံရေးအဖွဲ့အစည်းပိုင်သော ပစ္စည်းများ၊ ငွေများနှင့်စာရွက်စာတမ်းများကို ပြည်သူ့ဘဏ္ဍာအဖြစ် သိမ်းယူလိုက်သည်။
(၃) ပုဒ်မခွဲ (၁) သည် မြန်မာ့ဆိုရှယ်လစ် လမ်းစဉ်ပါတီနှင့် ယင်းပါတီ၏ ဦးဆောင်မှုကို ခံယူ သောအဖွဲ့အစည်းများနှင့် မသက်ဆိုင်စေရ။
ထို့ပြင်အစိုးရသည်သင့်လျော်သော အခြားနိုင်ငံရေးအဖွဲ့အစည်း တရပ်ရပ်ကို ပုဒ်မခွဲ (၁) တွင် အကျုံးဝင်ခြင်းမှ ကင်းလွတ်ခွင့်ပေးနိုင်သည်။
(၁) ဤဥပဒေ စတင်အာဏာတည်ပြီးသည့်နောက်၌ နိုင်ငံရေးအဖွဲ့အစည်း အသစ်တရပ်ရပ်ကို အစိုးရ၏ ခွင့်ပြုချက်မရဘဲ တည်ထောင်ခြင်းမပြုရ။
(၂) အစိုးရသည် ပုဒ်မ ၄ (၁) အရ ပေးအပ်ထားသော ခွင့်ပြုချက်ကို ရုပ်သိမ်းနိုင်သည်။
ထိုသို့ ရုပ်သိမ်းသည့်အခါ ပုဒ်မ ၃ (၁) နှင့် ၃ (၂) ပါပြဋ္ဌာန်းချက်တို့သည် ယင်းနိုင်ငံရေးအဖွဲ့အစည်းနှင့်သက်ဆိုင်စေ ရမည်။
(၁) ပြည်ထောင်စုမြန်မာနိုင်ငံ၏အကျိုး၊ သို့မဟုတ် ညီညွတ်ရေးကို ထိခိုက်အောင်ပြုကျင့်သည့် အခြားအဖွဲ့အစည်းများကိုလည်း၊ အစိုးရက ဖျက်သိမ်းနိုင်သည်။
ထိုသို့ဖျက်သိမ်းလျှင်၊ ၎င်းတို့၏အဆောင် အယောင်များသည်လည်း ပျက်ပြယ်ပြီးဖြစ်ရမည်။
(၂) အထက်ပုဒ်မခွဲ (၁) အရ၊ ဖျက်သိမ်းသော အဖွဲ့အစည်းများပိုင်သော ပစ္စည်းများ၊ ငွေများနှင့် စာရွက်စာတမ်းများကို အစိုးရက ပြည်သူ့ဘဏ္ဍာအဖြစ်သိမ်းယူနိုင်သည်။
သို့မဟုတ် အခြားနည်းဖြင့် စီမံခန့်ခွဲ နိုင်သည်။
မည်သူမဆို ပုဒ်မ ၃ (၁)၊ သို့မဟုတ် ၄ (၂)၊ သို့မဟုတ် ၅ (၁) အရ ဖျက်သိမ်းပြီးဖြစ်သော နိုင်ငံရေးအဖွဲ့အစည်းများ၊ သို့မဟုတ်အခြားအဖွဲ့အစည်း တရပ်ရပ်တွက်ဆက်လက်ပါဝင်နေလျှင်သော်လည်းကောင်း၊ လုပ်ငန်းကိုဆက်လက် လုပ်ကိုင်နေလျှင်သော်လည်းကောင်း၊ အားပေးကူညီနေလျှင်သော်လည်းကောင်း၊ အဆောင်အယောင်များကို ဆက်လက်အသုံးပြုနေလျှင် သော်လည်းကောင်း ငါးနှစ်အထိ ထောင်ဒဏ်စီရင်ခြင်းခံရမည်။
အခန်း ၃။
အထွေထွေ။
ပုဒ်မ ၆ အရ အရေးယူသည့်ကိစ္စတိုင်းတွင် အစိုးရ၊ သို့မဟုတ် အစိုးရက တာဝန်ပေးအပ် သည့် ပုဂ္ဂိုလ်၊ သို့မဟုတ် ကော်မတီ၏ကြိုတင်ခွင့်ပြုချက်ကို ရယူရမည်။
ဤဥပေဒေပါပြဋ္ဌာန်းချက်များကို ထမြောက်အောင်မြင်စွာ ဆောင်ရွက်နိုင်ရန်အလို့ငှာ အစိုးရ သည်နည်းဥပဒေများပြုလုပ်၍ ပြဋ္ဌာန်းခြင်း၊ အမိန့်များကိုထုတ်ပြန်ခြင်း ပြုလုပ်နိုင်သည်။
ယင်းနည်းဥပဒေ များ၊ အမိန့်များသည် ဤဥပဒေကဲ့သို့ အာဏာတည်စေရမည်။
[၁၉၆၄ ခုနှစ်၊ ပြည်ထောင်စုမြန်မာနိုင်ငံ တော်လှန်ရေးကောင်စီ ဥပဒေအမှတ် ၃။
] နိဒါန်း တော်လှန်ရေးကောင်စီသည် မြန်မာ့ဆိုရှယ်လစ်လမ်းစဉ်ကိုကျေညာ၍ ယင်းလမ်းစဉ်အရ၊ ပြည်ထောင်စုမြန်မာနိုင်ငံတွင် ဆိုရှယ်လစ်စီးပွားရေးစနစ်ကို ထူထောင်နိုင်ရန် ကြိုးပမ်းလျက်ရှိသည်။
သို့ရာတွင် ဆိုရှယ်လစ်စနစ်ကို မလိုလားသူများသည် ဆိုရှယ်လစ်စီးပွားရေးစနစ် တည်ဆောက်မှုကို အဘက်ဘက်မှ ဆန့်ကျင်ဘက်ပြုနေကြသည်။
ကိုယ်ကျိုးရှာ စီးပွားရေးသမားများသည်လည်း တိုင်းသူပြည် သားလူအများ၊ အထူးသဖြင့် တောင်သူလယ်သမားများ၊ အလုပ်သမားများ၊ တိုင်းပြည်အတွက် အလုပ် လုပ်သော အတတ်ပညာသည်များနှင့် အသိပညာရှင်များအစရှိသည့်လုပ်သားပြည်သူတရပ်လုံး၏ လူ့ဘဝ လိုအင်ဆန္ဒများကိုဖြည့်စွမ်းပေးရန်ထက်၊ မိမိတကိုယ်တည်းအတွက် အမြတ်ရရေးကိုသာ ရှေ့ရှု၍၊ အစိုးရ၏ စီးပွားရေးလုပ်ငန်း များကိုဆန့်ကျင်လက်ပြုနေကြသည်။
ဤဆန့်ကျင်ဘက်လုပ်ငန်းများကို တားဆီးဖယ်ရှားပစ်နိုင်မှသာလျှင်၊ ဆိုရှယ်လစ်စီးပွားရေးစနစ်ကို လျင်လျင် မြန်မြန် အောင်မြင်စွာထူထောင်နိုင်မည်။
ထို့ကြောင့်တော်လှန်ရေးကောင်စီ ဥက္ကဋ္ဌသည် အောက်ပါဥပေဒေကိုပြဋ္ဌာန်းလိုက်သည်။
အမည်၊ အာဏာတည်ရန်ရက်နှင့် အဓိပ္ပာယ်ဖော်ပြချက်။
(၁) ဤဥပေဒေကို ၁၉၆၄ ခုနှစ်၊ ဆိုရှယ်လစ် စီးပွားရေးစနစ် တည်ဆောက်မှုကို ဆန့်ကျင်ခြင်းမှ ကာကွယ်သည့်ဥပဒေဟု ခေါ်တွင်စေရမည်။
(၁) ဤဥပဒေတွင် စာလုံးများသည် အောက်ပါအတိုင်း အဓိပ္ပာယ်သက်ဝင်စေရမည်။
"ဆိုရှယ်လစ်စီးပွားရေးစနစ်" ဆိုသည်မှာ ပြည်ထောင်စုမြန်မာနိုင်ငံ တော်လှန်ရေးကောင်စီက ၁၉၆၂ ခု၊ ဧပြီလ ၃၀ ရက်နေ့တွင် ဝါဒသဘောထားကျေညာချက်အဖြစ် ထုတ်ပြန်သော မြန်မာ့ဆိုရှယ်လစ်လမ်းစဉ် တွင် ဖော်ပြသည့်အတိုင်းဖြစ်သည်။
(၂) ဤဥပေဒေပါ စကားရပ်များ၏ အဓိပ္ပာယ်ကောက်ယူချက်နှင့် စပ်လျဉ်း၍၊ ဤကိစ္စအလို့ငှာ အစိုးရကခန့်ထားသည့် အဖွဲ့၏ဆုံးဖြတ်ချက်သည် အပြီးအပြတ်အတည်ဖြစ်စေရမည်။
အခန်း၂။
ဆိုရှယ်လစ်စီးပွားရေးစနစ်တည်ဆောက်မှုကို ဆန့်ကျင်ခြင်းအား တားမြစ်ခြင်း။
(၁) မည်သူမဆို ဆိုရှယ်လစ် စီးပွားရေးစနစ် တည်ဆောက်မှုကို ဆန့်ကျင်လျှင် ဤဥပဒေအရ ပြစ်မှုကျူးလွန်သည်မည်၏။
ဤသို့ ပြစ်မှုကျူးလွန်သည့် လုပ်ငန်းများတွင် အောက်ပါတို့အကျုံးဝင်သည်။
(က) အစိုးရကချမှတ်ထားသည့် သဘောထား၊ လုပ်ငန်းစဉ်နှင့် အစိုးရလုပ်ကိုင်နေသည့် လုပ်ငန်း တရပ်ရပ်ကို ပျက်စီးစေရန်လုပ်ကိုင်ခြင်း၊ ယင်းသို့လုပ်ကိုင်သည်ကိုအားပေးခြင်း။
(ခ) ပြည်သူပိုင်နှင့် အများပိုင်ပစ္စည်းများကို ဖျက်ဆီးခြင်း၊ ယင်းသို့ဖျက်ဆီးသည်ကို အားပေးခြင်း။
(ဂ) ဆိုရှယ်လစ်စီးပွားရေးစနစ် တည်ဆောက်မှုအတွက် အကျုံးဝင်သော ကုန်ထုတ်လုပ်ငန်း၊ သယ်ယူပို့ဆောင်ရေးလုပ်ငန်း၊ သိုလှောင်ရေးလုပ်ငန်း၊ ရောင်းဝယ်ဖောက်ကားရေးလုပ်ငန်း၊ ဘဏ်လုပ်ငန်း စသည်တို့ကို နှောင့်ရှက်ခြင်း၊ ယင်းသို့နှောင့်ရှက်သည်ကို အားပေးခြင်း။
(ဃ) ပြည်ထောင်စု မြန်မာနိုင်ငံအတွင်းမှ နိုင်ငံခြားများသို့သော်လည်းကောင်း၊ နိုင်ငံခြားများမှ ပြည်ထောင်စုမြန်မာနိုင်ငံအတွင်းသို့သော်လည်းကောင်း၊ ပစ္စည်းများ၊ ငွေများကို မတရားထုတ်ယူခြင်း၊ တင်သွင်းခြင်း နှင့် ယင်းသို့ပြု လုပ်သည်ကို အားပေးခြင်း။
(င) ဆိုရှယ်လစ်စီးပွားရေးစနစ် တည်ဆောက်မှုတွင် ပါဝင်လုပ်ကိုင်နေသောသူများအား အလုပ် အကိုင်ပျက်အောင် နှောင့်ရှက်ခြင်း၊ ယင်းသို့နှောင့်ရှက်သည်ကို အားပေးခြင်း။
(၂) အခြားတည်ဆဲတရားဥပေဒေတရပ်တရပ်တွင် မည်သို့ပင်ပါစေကာမူ အထက်ပုဒ်မခွဲ (၁) အရ ပြစ်မှုကျူးလွန်သူတစ်ဦးသည် အနည်းဆုံးထောင်ဒဏ် ၁၀ နှစ်၊ အများဆုံး သေဒဏ်အထိကျခံစေရမည့် အပြင်၊ ၎င်းပိုင်ဆိုင်သည့်ပစ္စည်းနှင့် ငွေများကိုလည်း ပြည်သူ့ဘဏ္ဍာအဖြစ် သိမ်းဆည်းခြင်းခံရမည်။
အမှုစွဲဆိုနည်းနှင့် စစ်ဆေးနည်း။
(၁)ဤဥပေဒေအရ အရေးယူသည့်ကိစ္စတိုင်းတွင် အစိုးရ၏ကြိုတင်ခွင့်ပြုချက်ကို ရယူရမည်။
(၂) အစိုးရသည် ဤဥပဒေအရ အရေးယူသည့်အမှုများကို စစ်ဆေးရန်အထူးခုံရုံးဖွဲ့စည်းပေးရမည်။
(၃)ပုဒ်မခွဲ (၂)အရ ဖွဲ့စည်းသောအထူးခုံရုံး၏ အပြီးအပိုင်ဆုံးဖြတ်ချက်တရပ်သည် တော်လှန် ရေးကောင်စီက ဤကိစ္စအလို့ငှာ ဖွဲ့စည်းပေးသည့် အတည်ပြုအာဏာပိုင်အဖွဲ့က အတည်ပြုမှသာ အတည်ဖြစ် စေရမည်။
(၄) ပုဒ်မခွဲ(၃) အရဖွဲ့စည်းသော အတည်ပြုအာဏာပိုင်အဖွဲ့၏ အပြီးအပိုင်ဆုံးဖြတ်ချက်ကို တော်လှန်ရေးကောင်စီ ဥက္ကဋ္ဌထံသို့သာ အယူခံနိုင်သည်။
အခန်း ၄။
အထွေထွေ ၅။
ဤဥပေဒေနှင့် ပတ်သက်သည့်ကိစ္စရပ်များအတွက် အစိုးရသည် နည်းဥပေဒေများပြုလုပ်၍ ပြဋ္ဌာန်း ပေးနိုင်သည်။
ယင်းနည်းဥပေဒေများသည် ဤဥပေဒေကဲ့သို့ အာဏာတည်စေရမည်။
ကျွန်ုပ်တို့၏ ယုံကြည်ချက် ၁။
ပြည်ထောင်စု မြန်မာနိုင်ငံတော်-တော်လှန်ရေးကောင်စီသည် ဤလောက၌ လူလူချင်းခေါင်းပုံဖြတ်၍ မတရားအမြတ်ရှာစားသော စီးပွားရေးစနစ်ဆိုးများတည်ရှိနေသရွေ့ ကာလပတ်လုံး လူအပေါင်းကို လူမှုဒုက္ခ များမှ လွတ်မြောက်စေလိမ့်မည်ဟု မယုံကြည်။
ဤပြည်ထောင်စုမြန်မာနိုင်ငံတွင် လူလူချင်းခေါင်းပုံဖြတ်ခြင်းကင်း၍ တရားမျှတမှုရှိသော ဆိုရှယ်လစ် စီးပွားရေးစနစ်ကို တည်ဆောက်နိုင်မှသာလျှင် လူမျိုးမရွေး၊ ဘာသာမရွေး ပြည်သူလူထုအပေါင်း သည် အစားဆင်းရဲခြင်းဒုက္ခ၊ အဝတ်ဆင်းရဲခြင်းဒုက္ခ၊ အနေဆင်းရဲခြင်းဒုက္ခ၊ အူမမတောင့်သဖြင့် သီလ မစောင့်နိုင်သောဒုက္ခ အစရှိသည့် လူမှုဒုက္ခအပေါင်းမှ လွတ်မြောက်ကြလျက် ကိုယ်စိတ်နှစ်ဖြာ ကျန်းမာ ချမ်းသာကြမည့် သာယာဝပြောသော လောကသစ်ကြီးသို့ ရောက်ရှိနိုင်မည်ဟု ယုံကြည်သည်။
ဤသို့ ယုံကြည်သည့်အတိုင်း ဆိုရှယ်လစ်လောကသို့ မရောက် ရောက်အောင် ပြည်သူတို့နှင့်အတူ လက်တွဲချီတက်ကြမည်ဟု အလေးအနက်အဓိဋ္ဌာန်ပြုသည်။
ကျွန်ုပ်တို့၏ အခြေခံသဘောထား ၂။
နိုင်ငံတော်-တော်လှန်ရေးကောင်စီသည် မိမိ၏လုပ်ငန်းရပ်များကို ချမှတ်ရာ၌လည်းကောင်း၊ အကောင်အထည်ဖော်ရာ၌လည်းကောင်း မြန်မာနိုင်ငံ၏ ရေမြေသဘာဝနှင့် တကယ်ပကတိတည်ရှိနေသော အဖြစ်မှန်အခြေအနေများကို ယထာဘူတကျအောင် လေ့လာသုံးသပ်ပြီးယင်းသို့ လေ့လာသုံးသပ်ခြင်းမှ ရရှိလာ အပ်သောအချက်များကို မူတည်၍တိုးတက်မှုဖြစ်စေမည့် နည်းလမ်းများကို ရှာဖွေဆောင်ရွက်မည်။
နိုင်ငံတော်-တော်လှန်ရေးကောင်စီသည် မိမိ၏လုပ်ဆောင်ချက်များကို မိမိကိုယ်မိမိ ဝေဖန်စစ်ဆေး သောနည်းအားဖြင့် တိုးတက်ကောင်းမွန်အောင် ဆောင်ရွက်သွားမည်။
ကမ္ဘာဖြစ်ရပ်များအထဲတွင် လက်ဝဲ၊ လက်ယာ သွေဖည်မှုများကို မြင်တွေ့ဖူးခဲ့ပြီးဖြစ်၍ ယင်းလက်ဝဲ၊ လက်ယာ သွေဖည်မှုများမှ လွတ်ကင်းအောင် သတိတရား လက်ကိုင်ထားပြီး ရှောင်ရှားသွားမည်။
နိုင်ငံတော်-တော်လှန်ရေးကောင်စီသည် မည်သည့်အခြေအနေနှင့် မည်သည့်အခက်အခဲများကို တွေ့ တွေ့ တိုင်းရင်းသားပြည်သူအပေါင်း၏ အခြေခံအကျိုးစီးပွားများကို မျက်ခြည်ပြတ်မခံဘဲ ကာလဒေသနှင့် ပြောင်းလဲနေသော အခြေအနေများအလျောက် တိုးတက်မှုရှိအောင် ဆောင်ရွက်သွားမည်သာ ဖြစ်သည်။
နိုင်ငံတော်-တော်လှန်ရေးကောင်စီသည် ပြည်သူလူထုအပေါင်း၏ ကောင်းကျိုးချမ်းသာကို လက်တွေ့အားဖြင့် ပေးဆောင်စေနိုင်သောလုပ်ငန်းစဉ်နှင့် နည်းနာနိဿယများကို ရှာဖွေဆောင်ရွက်မည်၊ သို့ရှာဖွေဆောင်ရွက်ရာတွင် တိုင်းပြည်နိုင်ငံမရွေး၊ မည်သည့်နိုင်ငံမှပင်မဆို ရယူအပ်သည့် တိုးတက်သော အယူအဆများ၊ တိုးတက်သော ကျမ်းစာအုပ်များနှင့် တိုးတက်သောဘဝအတွေ့အကြုံများ စသည်တို့ကို စိစစ်ဝေဖန်သော စိတ်ဓာတ်ဖြင့် လေ့လာသုံးသပ်ကာ မြန်မာနိုင်ငံနှင့် သင့်လျော်အောင် ဆောင်ရွက်သွားမည်သာ ဖြစ်သည်။
ဆိုရှယ်လစ်စီးပွားရေးစနစ် ၆။
ဆိုရှယ်လစ်စီးပွားရေးစနစ်၏ တရားကိုယ်သဘောမှာ အများကောင်းကျိုးအတွက် လူတိုင်း ပါဝင်သော အများပိုင်လုပ်ငန်းများကို အများကဝိုင်းလုပ်ပြီး ပေါ်ထွက်လာသည့် အကျိုးစီးပွားများကို အများ အားလုံးပင် လုံလုံလောက်လောက်နှင့် ကျေကျေနပ်နပ်ရရှိခံစားနိုင်အပ်သော စီမံမှုသဘောတရားဖြစ်ပေသည်။
ဆိုရှယ်လစ်စီးပွားရေးစနစ်၏ ရည်ရွယ်ချက်မှာ လူတိုင်းအားစီးပွားရေးဖူလုံစေပြီး ကိုယ်ကျင့်တရား ကောင်းလာစေခြင်း ဖြင့်ပြည်သူအပေါင်း၏ ငြိမ်းချမ်းသာယာသော လောကသစ်ကြီးကို တည်ဆောက်ရန် ဖြစ်ပေသည်။
ထို့ကြောင့် ဆိုရှယ်လစ်စီးပွားရေးစနစ်သည် လူလူချင်းခေါင်းပုံဖြတ်၍ ကိုယ်ကျိုးရှာစားသော မည် သည့်စီးပွားရေးစနစ်ဆိုးများကိုမဆို ဆန့်ကျင်သည်။
ဆိုရှယ်လစ် စီးပွားရေးစနစ်သည် လူတစ်စု၊ လူတစ်ဖွဲ့၊ လူတန်းစားတစ်ရပ်နှင့် ပါတီဝင် လူတန်းစား တစ်သိုက်၏ ကျဉ်းမြောင်းသောကိုယ်ကျိုးများအတွက် မလုပ်ဆောင်ဘဲ တိုင်းသူပြည်သား လူအများ၏ လူ့ဘဝ လိုအင်ဆန္ဒများကို ဖြည့်စွမ်းပေးရန်အတွက်သာလျှင် ရည်ရွယ်ချက်ထားပြီး စီမံဆောင်ရွက်သည်။
ဆိုရှယ်လစ် စီးပွားရေးလုပ်ငန်းသည် တိုင်းပြည်၏ ကုန်ထုတ်စွမ်းအားစုကို စနစ်တကျ စီမံကိန်းချ၍ အချိုးကျတိုးတက်အောင် ဆောင်ရွက်ပေသည်။
ကုန်ထုတ်စွမ်းအားစုဆိုသည်မှာ တိုင်းပြည်တစ်ပြည်ရှိ မြေတွင်း၊ မြေပေါ်ထွက် ဓာတ်သဘာဝပစ္စည်း အရင်းအနှီးများ၊ ကုန်ကြမ်းကုန်ရိုင်းများ၊ ကုန်လုပ်ကိရိယာအရင်းအနှီးများ၊ စုဆောင်မိပြီးသောအရင်းအနှီးများ၊ တောင်သူလယ်သမားများနှင့် ကုန်ထုတ်အလုပ်သမားများ၊ ပညာသည်များ၊ ကုန်လုပ်ဗဟုသုတ အတွေ့အကြုံများနှင့် ကျွမ်းကျင်မှုများ အစရှိသည်တို့ကို စုရုံးသိမ်းကျုံး၍ ခေါ်ဆိုခြင်းဖြစ်သည်။
ဆိုရှယ်လစ် စီးပွားရေးလုပ်ငန်းသည် တိုင်းပြည်၏ လူဦးရေနှင့် ကုန်ထုတ်စွမ်းအားစုကို အချိုးကျ စီမံကိန်းချ၍ ပြည်သူလူထုများအတွက် လူသုံးကုန်ပစ္စည်းများကို လုံလောက်၍ပေါများအောင် ထုတ်လုပ်ပေး သည်။
ပြည်သူလူထု၏ နေထိုင်မှုအဆင့်အတန်းနှင့် ဝယ်နိုင်အားများ တိုးပွားလာအောင်ဆောင်ရွက်ရင်း ကုန်ထုတ်လုပ်ငန်းကို တိုးချဲ့လာစေသည်။
ဤနည်းအားဖြင့် အလုပ်လက်မဲ့မရှိတော့ဘဲ လူတိုင်း၏အသက်မွေး ဝမ်းကျောင်းမှုကို လုံခြုံလာစေသည်။
ဆိုရှယ်လစ်စီမံကိန်းများကို ဆောင်ရွက်နိုင်ရန်အတွက် တိုင်းပြည်၏ အသက်သွေးကြောဖြစ်သော ကုန်ထုတ်အရင်းအနှီးများ (ကုန်ထုတ်လုပ်ငန်း၊ ကုန်စည်ဖြန့်ဖြူးရေးလုပ်ငန်း၊ သယ်ယူပို့ဆောင်ရေးနှင့် ဆက် သွယ်ရေးလုပ်ငန်း၊ ပြည်ပကုန်သွယ်ရေးလုပ်ငန်း အစရှိသည်များ) ကိုနိုင်ငံပိုင်လုပ်ရမည်သာ ဖြစ်သည်။
တိုင်း ပြည်၏ကုန်ထုတ်အရင်းအနှီးများကို နိုင်ငံတော်ကသော်လည်းကောင်း၊ သမဝါယမနှင့် စုပေါင်းအဖွဲ့များက သော်လည်းကောင်း ပိုင်ဆိုင်ရမည်။
ယင်းပိုင်ဆိုင်မှုများတွင် နိုင်ငံတော်ပိုင်ဆိုင်မှုသည် ဆိုရှယ်လစ်စီးပွားရေးစနစ်၏ အဓိက အခြေခံ ဖြစ်ပေသည်။
နိုင်ငံတော်ပိုင်ဆိုင်မှုသည် ပြည်သူတစ်ရပ်လုံး၏ ပိုင်ဆိုင်မှုဖြစ်သည်။
သမဝါယမနှင့် စုပေါင်းအဖွဲ့များ၏ပိုင်ဆိုင်မှုသည် သက်ဆိုင်ရာအဖွဲ့အစည်းအသီးသီး၏ ပိုင်ဆိုင်မှုမျှသာဖြစ်သည်။
သို့သော် အားလုံးသည် ဆိုရှယ်လစ်အမျိုးသားစီးပွားရေးစီမံကိန်း၏ ဘောင်အတွင်း၌သာလျှင် ဆောင်ရွက်ကြရသော ကြောင့် အချင်းချင်းကျေးဇူးပြုကြမည်သာ ဖြစ်သည်။
ဆိုရှယ်လစ်စီမံကိန်းအရ စီးပွားရေးလုပ်ငန်းများကို ဆောင်ရွက်ကြသောအခါ အလုပ်လုပ်နိုင်သောလူ တိုင်း မိမိလုပ်နိုင်သောအလုပ်များကို လုပ်ကြရမည်။
ဖြစ်ထွန်းလာသော အကျိုးစီးပွားများကို အလုပ်လုပ် သော လူတိုင်းသည်မိမိ ကာယ၊ ဉာဏ၊ ဝီရိယ စွမ်းအားအလိုက်ရရှိ၍ ခံစားစေရမည်။
မြန်မာ့ဆိုရှယ်လစ်လောကတွင် လူအားလုံးသည် ညီတူညီမျှမဖြစ်နိုင်။
လူတစ်ဦးနှင့်တစ်ဦးသည် ကာယ၊ ဉာဏ၊ ဝီရိယချင်းမတူညီနိုင်။
ထို့ကြောင့်မတူသော အရည်အချင်းအလိုက် ခြားနားခြင်းများရှိပေလိမ့်မည်။
သို့သော်လည်း မြင့်လွန်းသူက မြင့်လွန်းပြီး နိမ့်လွန်းသူက နိမ့်လွန်းခြင်းမျိုး မရှိစေရဘဲ ဆူကြုံနိမ့်မြင့် နည်းနိုင်သမျှ နည်းစေအောင် နည်းလမ်းမှန်စွာဖြင့် စီမံဆောင်ရွက်ရမည်သာ ဖြစ်သည်။
နိုင်ငံတော်ဖွဲ့စည်းရေး ၁၃။
ဆိုရှယ်လစ်စီးပွားရေးစနစ်ကို အောင်မြင်စွာ ထူထောင်နိုင်ရန်အတွက် ဆိုရှယ်လစ်ဒီမိုကရေစီနိုင်ငံ တော်ကို ဖွဲ့စည်းတည်ထောင်ရမည်။
ဆိုရှယ်လစ် ဒီမိုကရေစီနိုင်ငံတော်ဆိုသည်မှာ ဆိုရှယ်လစ်စီးပွားရေး စနစ်ကို အခြေခံသော၊ ဆိုရှယ်လစ်စီးပွားရေးစနစ်ကိုလည်းကာကွယ်စောင့်ရှောက်ရမည်ဖြစ်သော ဒီမိုကရေစီ နိုင်ငံတော်မျိုးဖြစ်သည်။
ဆိုရှယ်လစ်ဒီမိုကရေစီ နိုင်ငံတော်ကို ထိန်းသိမ်းရှေ့ဆောင်သွားရမည့်သူများမှာ အဓိကအားဖြင့် တောင်သူလယ်သမားများနှင့် အလုပ်သမားများဖြစ်ကြ၍ လူလတ်တန်းစားများနှင့် အများကောင်းရေးကို တည်တည်ကြည်ကြည်သစ္စာရှိရှိ လုပ်ဆောင်ကြရမည့်သူများလည်း ပါဝင်လက်တွဲလျက် ဆောင်ရွက်ကြရမည် ဖြစ်ပေသည်။
ကမ္ဘာ့သမိုင်းတွင် ပဒေသရာဇ်စနစ်များကို တော်လှန်ခဲ့ကြသော အင်္ဂလိပ်အရေးတော်ပုံ၊ အမေရိကန် အရေးတော်ပုံ၊ ပြင်သစ်အရေးတော်ပုံ စသည်တို့နှင့်အတူ "ပြည်သူ့အုပ်စိုးရေး" အမည်ခံပါလီမန် ဒီမိုကရေစီစနစ်သည် ဖြစ်ပေါ်လာခဲ့ပေသည်။
ယင်းပါလီမန်ဒီမိုကရေစီစနစ်သည် ယင်းခေတ်မတိုင်းမီများက စိုးမိုးခဲ့ကြသော နိုင်ငံရေးစနစ်များနှင့်စာလျှင် အကောင်းဆုံးဖြစ်ခဲ့ပေသည်။
သို့သော်လည်း အချို့ချို့သော နိုင်ငံများတွင် ပါလီမန်လုပ်ငန်းသည် ကြေးရည်တတ်နှင့် လူလည်များ က မသိနားမလည်သော လူထုအများကို လိမ်လည်လှည့်စားနေသည့် လုပ်ငန်းသာလျှင် ဖြစ်လာခဲ့ပေသည်။
ဤပြည်ထောင်စု မြန်မာနိုင်ငံတွင်လည်း ပါလီမန်ဒီမိုကရေစီလမ်းစဉ်ဖြင့် ဆိုရှယ်လစ်စနစ်ကို ထူထောင်ရန် စမ်းသပ်၍ကြိုးပမ်းခဲ့ကြသည်။
သို့သော်လည်း မြန်မာနိုင်ငံ၏ "ပါလီမန်ဒီမိုကရေစီ" သည် ဆိုရှယ်လစ် လုပ်ငန်းစဉ်ကို ထိရောက်အောင် မဆောင်ရွက်နိုင်သည့်အပြင် မြန်မာ "ပါလီမန်ဒီမိုကရေစီ" ၏ပျော့ကွက်များ၊ အလွဲသုံးစားမှုများနှင့် ပြည်သူ့ထင်မြင်ချက်၏ မရင့်ကျက်မှုများကြောင့် ဆိုရှယ်လစ်ပန်းတိုင်ကို မျက်ခြည် ပြတ်၍ ဆိုရှယ်လစ်လမ်းစဉ်မှ သွေဖည်ခြင်းများရှိလာခဲ့သည်။
နောက်ဆုံးတွင် ဆိုရှယ်လစ်စီးပွားရေးစနစ်၏ ဆန့်ကျင်ဘက်ဆီ သို့ပင် ရောက်မှန်းမသိရောက်လာခဲ့သည်။
ခြေလှမ်းများကို မြင်တွေ့ခဲ့ကြသည်။
ထို့ကြောင့် ဤမြန်မာနိုင်ငံတွင် ယနေ့အထိတွေ့ကြုံခဲ့ရသော "ပါလီမန်ဒီမိုကရေစီ" မျိုးဖြင့်ဆိုလျှင် ပြည်သူတို့မျှော်မှန်းအပ်သော ဆိုရှယ်လစ်လောကသို့ စိတ်ချလက်ချရောက်နိုင်မည်မဟုတ်ချေ။
ထို့ကြောင့် ဆိုရှယ်လစ်စီးပွားရေးစနစ်ထူထောင်ရေးကို အထောက်အကူပြုသော ဒီမိုကရေစီမျိုး၊ ဆိုရှယ်လစ်စီးပွားရေးစနစ်ကို ကာကွယ်စောင့်ရှောက်သော ဒီမိုကရေစီမျိုးကိုသာလျှင် မြန်မာနိုင်ငံ၏ကာလ ဒေသနှင့်ပြောင်းလဲနေသော အခြေအနေများအလျောက် ဆောင်ရွက်သွားရမည်ဟု နိုင်ငံတော်၊ တော်လှန်ရေး ကောင်စီက လေးနက်စွာယုံကြည်ပေသည်။
ဤသည်တို့ကား ဆိုရှယ်လစ်စီးပွားရေးစနစ်၏အခြေခံအချက်ကြီးများ ဖြစ်ကြသည်။
အသွင်ကူးပြောင်းရေးလုပ်ငန်းစဉ် ၁၅။
(က) အတွေးအခေါ်ပြောင်းလဲရေး ကျွန်ုပ်တို့သည် ဆိုရှယ်လစ်စီးပွားရေးစနစ်သို့ ရှေးရှုရာ၌ လူတွေ၏ မှားယွင်းသော အတွေးအခေါ် များကို ဦးစွာပထမ ပြောင်းလဲပစ်ဖို့အရေးကြီးသည်။
လိမ်စားချင်သောစိတ်၊ ခေါင်းပုံဖြတ်စားချင်သောစိတ် ခြေမွေးမီးမလောင် လက်မွေးမီးမလောင် နေချင်သောစိတ်၊ သူတစ်ပါး၏လုပ်စာကို အချောင်စားချင်သော စိတ်၊ ရေသာခိုချင်သောစိတ်နှင့် တစ်ကိုယ်ကောင်း ကြံချင်သော အတွေးအခေါ်များကို ပပျောက်စေရမည်။
ကိုယ့်ခွန်အားဖြင့် ဝါယမစိုက်ပြီး လုပ်စားချင်သောစိတ်နှင့် အလုပ်လုပ်ခြင်းကို ဂုဏ်ယူချင်တတ်သော စိတ်ဓာတ်များထွန်းကားလာအောင် ပညာများပေးရမည်။
ကိုယ့်ခွန်အားဖြင့် အရင်းစိုက်ထုတ်လုပ်ရသော အလုပ်မျိုးကို ဂုဏ်ငယ်သည်ဟု ထင်နေကြသည့် ယုတ်ညံ့သောစိတ်ထားများ ပပျောက်အောင်လှုံ့ဆော်ရမည်။
လမ်းပြရမည်။
ပညာပေးရမည်။
ပကာသန ဖုံးလွှမ်းသည့်အယောင်ဆောင် လှူဒါန်းခြင်းများ၊ ပကာသနအဆောင်အယောင်များဖြင့် မွမ်းမံထားသော သီလကြောင်အကျင့်များ စသည်တို့ကိုပပျောက်စေ၍ အကျင့်သိက္ခာများကို တကယ်တမ်း စောင့်လာကြရအောင်၊ ဘာသာတိုင်းနှင့် ယဉ်ကျေးမှုအစဉ်အလာများက ဆုံးမခဲ့ကြသော ကိုယ်ကျင့်တရား များကို လူတွေကသက်ဝင်၍ လိုက်နာလာအောင် မှန်ကန်သောနည်းအမျိုးမျိုးဖြင့် ဆောင်ရွက်ကြရမည်။